แรงซื้อกลับ “บิ๊กแคป” ดัน SET ปิดเช้ารีบาวด์ 38 จุด
SET ปิดเช้ารีบาวด์ 38 จุด รับแรงซื้อกลับบิ๊กแคป แนวโน้มช่วงบ่ายคาดยืนบวกได้หลังทะลุแนวต้านแรก 1,550 จุดมาได้ ให้แนวต้านถัดไป 1,570 จุด และแนวรับ 1,550 จุด
SET ปิดเช้ารีบาวด์ 38 จุด รับแรงซื้อกลับบิ๊กแคป แนวโน้มช่วงบ่ายคาดยืนบวกได้หลังทะลุแนวต้านแรก 1,550 จุดมาได้ ให้แนวต้านถัดไป 1,570 จุด และแนวรับ 1,550 จุด
15 มี.ค. 2566

นายวิจิตร อารยะพิศิษฐ ผู้อำนวยการอาวุโสและนักกลยุทธ์การลงทุน ฝ่ายวิจัย บล.เมย์แบงก์ (ประเทศไทย) กล่าวว่า ตลาดหุ้นไทยช่วงเช้ารีบาวด์ โดยได้ปัจจัยหนุนจากตัวเลขเงินเฟ้อเดือน ก.พ. ของสหรัฐออกมาที่ 6% ตามที่ตลาดคาดการณ์ และภาวะความเสี่ยงระบบธนาคารของไทยที่จะได้รับผลกระทบจากวิกฤติ SVB ล่มอยู่ในระดับต่ำ
ขณะที่ปัจจัยในเชิงพื้นฐาน SET Index ดิ่งลงต่อเนื่องมาที่บริเวณแนวรับ 1,520 จุด ส่งผลให้ P/E ของตลาดอยู่ที่ 14.8 เท่า ต่ำกว่าค่าเฉลี่ยในระยะยาวเป็น Discount รวมถึง Relative Strength Index (RSI) ลงมาอยู่ในระดับต่ำที่ 16 จุด ซึ่งถือเป็นช่วงเดียวกับสถานการณ์โควิด-19 รอบแรกที่ SET Index ลงไปต่ำกว่า 1,000 จุด เป็นจุดที่น่าสนใจเข้าลงทุน
โดยวันนี้หุ้นที่ปรับตัวขึ้นมาได้ส่วนใหญ่จะเป็นกลุ่มขนาดใหญ่ (Big Cap) หนุนดัชนีพลิกกลับขึ้นไปสู่ระดับ 1,560 จุดได้อีกครั้ง อย่างไรก็ตาม ยังต้องติดตามการประชุมธนาคารกลางสหรัฐ (เฟด) ในสัปดาห์หน้าคาดหวังเฟดลดโทนลง ส่วนใหญ่ให้น้ำหนักเฟดขึ้นดอกเบี้ยแค่ 0.25% จนถึงคงอัตราดอกเบี้ย ซึ่งหากเป็นเช่นนั้นจะส่งผลดีต่อตลาดอย่างมาก
สำหรับแนวโน้มการลงทุนในช่วงบ่าย คาดว่าดัชนีน่าจะยังเคลื่อนไหวอยู่ในแดนบวกได้หลังขึ้นทะลุแนวต้าน 1,550 จุดมาได้แล้ว ทำให้ 1,550 จุดจะกลายมาเป็นแนวรับ และมีแนวต้านระยะสั้นที่ 1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
AOT มูลค่าการซื้อขาย 2,017.44 ล้านบาท ปิดที่ 70.00 บาท เพิ่มขึ้น 3.75 บาท
KBANK มูลค่าการซื้อขาย 1,787.44 ล้านบาท ปิดที่ 131.00 บาท เพิ่มขึ้น 4.50 บาท
PRTR มูลค่าการซื้อขาย 1,448.80 ล้านบาท ปิดที่ 9.15 บาท เพิ่มขึ้น 1.95 บาท
CPALL มูลค่าการซื้อขาย 1,235.23 ล้านบาท ปิดที่ 61.00 บาท เพิ่มขึ้น 1.25 บาท
BDMS มูลค่าการซื้อขาย 1,209.40 ล้านบาท ปิดที่ 28.25 บาท เพิ่มขึ้น 0.75 บาท